b'\n_START_ARTICLE_\nAjahuaska\n_START_PARAGRAPH_\nAjahuaska, ajavaska (isp. Ayahuasca, ke\xc4\x8d. ayawaska)\xc2\xa0\xe2\x80\x93 haliucinogeninis g\xc4\x97rimas, gaminamas i\xc5\xa1 svaigiojo kvaitulio (Banisteriopsis caapi) lianos, bei kit\xc5\xb3 psichoaktyvi\xc5\xb3 savybi\xc5\xb3 turin\xc4\x8di\xc5\xb3 augal\xc5\xb3, pavyzd\xc5\xbeiui, Psychotria genties augal\xc5\xb3. Nuo seno vartojamas And\xc5\xb3 pa\xc5\xa1lait\xc4\x97se gyvenan\xc4\x8di\xc5\xb3 Amazonijos ind\xc4\x97n\xc5\xb3._NEWLINE_Lianos gabal\xc4\x97liai sumai\xc5\xa1omi su Psychotria viridis arba Diplopterys cabrerana lapais ir verdami vandenyje. Gautame nuovire gausu monoaminoksidaz\xc4\x97s inhibitori\xc5\xb3: alkaloid\xc5\xb3 harmino ir harmalino, taip pat stipraus alkaloido DMT. Neretai ruo\xc5\xa1iama DMT neturinti ajahuaska\xc2\xa0\xe2\x80\x93 tada vietoje Psychotria viridis dedama paprastosios justicijos (Justicia pectoralis), brugmansijos arba kaimi\xc5\xa1kojo tabako (Nicotiana rustica) lap\xc5\xb3._NEWLINE_Ajahuaska naudojama ind\xc4\x97n\xc5\xb3 (pvz., urarin\xc5\xb3) \xc5\xa1aman\xc5\xb3 norint pasiekti ekstaz\xc4\x99 ir susijungti su dvasiomis bei psichoterapijos tikslais. G\xc4\x97rimas taip pat naudojamas vietini\xc5\xb3 gyventoj\xc5\xb3 medicininiais tikslais (viduri\xc5\xb3 laisvinimui, organizmo valymui nuo kirm\xc4\x97li\xc5\xb3). Vartojant ajahuask\xc4\x85 vengiama sunkaus, riebaus, a\xc5\xa1traus maisto, kofeino, r\xc5\xabg\xc5\xa1\xc4\x8di\xc5\xb3 turin\xc4\x8di\xc5\xb3 produkt\xc5\xb3. Europoje, \xc5\xa0iaur\xc4\x97s Amerikoje gaminami t\xc4\x85 pa\xc4\x8di\xc4\x85 chemin\xc4\x99 sud\xc4\x97t\xc4\xaf kaip ir ajahuaska turintys g\xc4\x97rimai, ta\xc4\x8diau naudojami kiti augalai (pvz., tikrojo pegano s\xc4\x97klos, siaura\xc5\xbeied\xc4\x97s mimozos lapai, DMT gaunamas i\xc5\xa1 \xc4\xafvairi\xc5\xb3 akacij\xc5\xb3, klajoklinio karolmed\xc5\xbeio). Kiti, nor\xc4\x97dami patirti egzoti\xc5\xa1kus ritualus, susijungti su dvasi\xc5\xb3 pasauliu ar i\xc5\xa1 mokslini\xc5\xb3 paskat\xc5\xb3 keliauja \xc4\xaf Peru ar kitas And\xc5\xb3 \xc5\xa1alis dalyvauti ajahuaskos g\xc4\x97rimo ritualuose.'